**Dôvodová správa**

**Všeobecná časť**

Návrh zákona, ktorým sa mení a dopĺňa zákon č. 587/2004 Z. z. o Environmentálnom fonde a o zmene a doplnení niektorých zákonov v znení zákona č. 277/2005 Z. z. sa predkladá na rokovanie v zmysle uznesenia vlády Slovenskej republiky č. 856 z 11. októbra 2006. Týmto uznesením vlády sa ministrovi životného prostredia uložila úloha „predložiť na rokovanie vlády návrh novely zákona č. 587/2004 Z.z. o Environmentálnom fonde, ktorou by sa tento zákon v § 4 ods. 4 zosúladil so zákonom č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a so zákonmi, ktoré upravujú pôsobenie ostatných štátnych fondov tak, aby návrh rozpočtu Environmentálneho fondu s uvedením predpokladanej výšky zdrojov fondu a predpokladanej výšky poskytnutia a použitia prostriedkov Environmentálneho fondu ako aj zmeny v schválenom rozpočte Environmentálneho fondu schvaľovala vláda na návrh ministra životného prostredia“.

Oproti pôvodnému zneniu ustanovenia § 4 ods. 4, podľa ktorého návrh rozpočtu Environmentálneho fondu s uvedením predpokladanej výšky zdrojov fondu a predpokladanej výšky poskytnutia a použitia prostriedkov fondu schvaľoval minister životného prostredia, návrh zákona ustanovuje, že návrh rozpočtu Environmentálneho fondu, ako aj zmeny v schválenom rozpočte Environmentálneho fondu, ktoré majú vplyv na schodok alebo prebytok rozpočtu verejnej správy v jednotnej metodike platnej pre Európsku úniu, schvaľuje vláda Slovenskej republiky na návrh ministra životného prostredia. Touto úpravou sa splnila úloha C.11. uznesenia vlády Slovenskej republiky č. 856 z 11. októbra 2006 uložená pre ministra životného prostredia.

V návrhu zákona sa doplnili zdroje Environmentálneho fondu o úhradu za nerasty vydobyté z výhradného ložiska, na ktoré bol dobývací priestor určený a úhrada za uskladňovanie plynov alebo kvapalín v prírodných horninových štruktúrach a v podzemných priestoroch podľa zákona č. 44/1988 Zb. o ochrane a využití nerastného bohatstva (banský zákon) v znení neskorších predpisov a oúhradu za prieskumné územie podľa zákona č. 313/1999 Z. z. o geologických prácach a o štátnej geologickej správe (geologický zákon) v znení neskorších predpisov. Zo zdrojov Environmentálneho fondu sa vypustili úvery poskytnuté bankami a inými právnickými osobami z dôvodu, že Ministerstvo financií Slovenskej republiky nedá súhlas na získanie úveru fondu z bánk.

Dôležitá zmena, ktorú rieši návrh zákona je, že za hospodárenie s prostriedkami Environmentálneho fondu zodpovedá štatutárny orgán, ktorým je riaditeľ. V pôvodnom znení zákona za hospodárenie s prostriedkami Environmentálneho fondu zodpovedal minister životného prostredia.

Spresňuje sa termín na zverejnenie špecifikácie činností, na ktoré je možné predložiť žiadosť o poskytnutie podpory v nasledujúcom roku do 30. júna kalendárneho roka

Upravuje sa aj ustanovenie, podľa ktorého Ministerstvo životného prostredia Slovenskej republiky na posudzovanie bonity žiadateľa o podporu formou úveru, bonity projektu žiadateľa a bonity záruky pre rozhodovanie o poskytnutí podpory formou úveru vyberie banku na aktuálnu činnosť vybranej banky.

Ustanovenie o použití prostriedkov Environmentálneho fondu sa spresnilo tak, že Environmentálny fond v ojedinelých prípadoch môže požiadať o spoluprácu orgány štátnej správy starostlivosti o životné prostredie.

Výrazná zmena nastáva pri predkladaní žiadostí o podporu formou úveru. Predkladanie žiadostí v termíne do 31. októbra predchádzajúceho roka je neoperatívne, preto na podporu formou úveru sa budú žiadosti predkladať v priebehu kalendárneho roka.

Návrh zákona vypúšťa utajovanie údajov z informačného systému.

Upravuje sa aj spôsob porušovania finančnej disciplíny pri nakladaní s prostriedkami Environmentálneho fondu, na ktorý sa vzťahuje postup podľa zákona o rozpočtových pravidlách verejnej správy.

Ďalšie zmeny a doplnenia vyplynuli s potreby zosúladenia zákona č. 587/2004 Z.z o Environmentálnom fonde so zákonom č. 523/2004 Z.z. o rozpočtových pravidlách verejnej správy,  zákonom č. 502/2001 Z.z. o finančnej kontrole a zákonom č. 364/204 Z.z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon)

Návrh zákona, ktorým sa mení a dopĺňa zákon č. 587/2004 Z. z. o Environmentálnom fonde a o zmene a doplnení niektorých zákonov v znení zákona č. 277/2005 Z. z. a o zmene a doplnení zákona č. 543/2002 Z. z. o ochrane prírody a krajiny v znení neskorších predpisov je v súlade s Ústavou Slovenskej republiky, so zákonom č. 523/2004 Z.z. o rozpočtových pravidlách verejnej správy a so zákonmi, ktoré upravujú pôsobenie ostatných štátnych fondov.

**Doložka**

**finančných, ekonomických, environmentálnych vplyvov,  vplyvov na zamestnanosť a podnikateľské prostredie**

**I. časť: Odhad dopadov na verejné financie**

Uplatňovanie predkladaného návrhu zákona nebude mať dopad na verejné financie.

**II. časť: Odhad dopadov na obyvateľov, hospodárenie podnikateľskej sféry a iných   
 právnických osôb**

Realizácia environmentálnych opatrení vytvorí priaznivé podmienky pre život obyvateľov, hospodárenie podnikateľskej sféry a iných právnických osôb.

**III. časť: Odhad dopadov na životné prostredie**

Poskytnutím a použitím podpory formou dotácie a úveru na realizáciu environmentálnych opatrení sa zlepší stav a kvalita jednotlivých zložiek životného prostredia.

**IV. časť: Odhad dopadov na zamestnanosť**

Návrh zákona nebude mať vplyv na zamestnanosť.

**V. časť: Odhad dopadov na podnikateľské prostredie**

Návrh zákona bude mať pozitívny vplyv hlavne na podnikateľskú sféru a iné právnické osoby z toho dôvodu, že umožňuje predkladať žiadosti o podporu formou úveru v priebehu celého roka s nízkou úrokovou sadzbou, čím sa vytvorí možnosť operatívneho poskytovania úverov a tým okamžitého realizovania a ukončenia environmentálnych opatrení..

**Doložka**

**zlučiteľnosti právneho predpisu s právom Európskych spoločenstiev a právom Európskej únie**

**1. Predkladateľ návrhu zákona:**: Ministerstvo životného prostredia Slovenskej republiky

**2. Názov návrhu zákona**: Návrh zákona č. 587/2004 Z. z. o Environmentálnom fonde

a o zmene a doplnení niektorých zákonov v znení zákona č. 277/2005 Z. z.

**3. Problematika návrhu zákona**:

nie je upravená v práve Európskych spoločenstiev a práve Európskej únie .

**4. Záväzky Slovenskej republiky vo vzťahu k Európskym spoločenstvám a Európskej   
 únii**

**5.** **Stupeň zlučiteľnosti návrhu právneho predpisu s právom Európskych spoločenstiev   
 a právom Európskej únie:**

**6**. **Gestor**:

Keďže problematika návrhu právneho predpisu nie je v práve Európskych spoločenstiev a Európskej únie upravená, je bezpredmetné sa vyjadrovať k bodom 4,5 a 6.

Osobitná časť

**K bodu 1**

V § 3 sa v úvodnej vete vypúšťa slovo „najmä“ z dôvodu ustanovenia písmena t) , ktoré ustanovuje aj iné zdroje fondu, ak tak ustanovujú osobitné predpisy.

K bodu 2

Upravuje sa citácia poznámky pod čiarou k odkazu 3 v súvislosti s platným zákonom č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov.

K bodu 3

V § 3 písm. d) sa zdroj fondu - penále za neoprávnené použitie a zadržanie prostriedkov rozpočtu fondu nahrádza pojmom„ pokuta za porušenie finančnej disciplíny pri nakladaní s prostriedkami fondu“ podľa zákona č. 523/2004 Z.z. o rozpočtových pravidlách verejne správy. Ide o zosúladenie zákonov.

K bodu 4

V § 3 písm. e) sa zosúladilo slovo „platby“ s pojmom „poplatky“ podľa zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon).

K bodu 5

V § 3 písm. h) sa ustanovuje nový subjekt na uloženie výnosov z prostriedkov fondu, ktorým je Štátna pokladnica.

K bodu 6

V § 3 sa doplnili zdroje príjmu vyplývajúce zo zákona č. 44/1988 Zb. o ochrane a využití nerastného bohatstva (banský zákon) a zákona č. č. 313/1999 Z. z. o geologických prácach a o štátnej geologickej správe (geologický zákon) v znení neskorších predpisov.

K bodu 7

V § 3 písm. t) sa opravilo slovo „údaje“ na slovo „zdroje“ vzhľadom na to, že ide o zdroje fondu a nie o údaje fondu..

K bodu 8

V § 4 ods. 1 písm. e) a v § 6 ods. 2 sa spresnil pojem „mimoriadne zhoršenie vôd“, ktorý je legislatívnou skratkou zavedenou v zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon ). Legislatívna skratka platná pre vodný zákon „mimoriadne zhoršenie vôd“ sa nahrádza celým pojmom „mimoriadne zhoršenie kvality vôd alebo mimoriadne ohrozenie kvality vôd“.

K bodu 9

V § 4 ods. 1 sa vypúšťa poskytovanie prostriedkov z úverov bánk, ktorý nadväzuje na zdroj príjmu – pôvodné znenie § 3 písm. r).

K bodu 10

V § 4 ods. 2 sa spresňuje termín a zverejnenie špecifikácie činností, na ktoré je možné predložiť žiadosť o podporu. Ustanovuje sa termín do 30.júna kalendárneho roka.

K bodu 11

V § 4 odsek 4 sa mení subjekt, ktorý schvaľoval rozpočet fondu. Nová úprava ustanovuje, že vláda Slovenskej republiky schvaľuje rozpočet fondu s uvedením predpokladanej výšky zdrojov fondu a predpokladanej výšky poskytnutia a použitia prostriedkov fondu ako aj zmeny v schválenom rozpočte fondu, ktoré majú vplyv na schodok alebo prebytok rozpočtu verejnej správy v jednotnej metodike platnej pre Európsku úniu na návrh ministra životného prostredia. V pôvodnom znení subjektom, ktorý schvaľoval rozpočet fondu bol minister životného prostredia na návrh riaditeľ fondu.

K bodu 12

V § 4 sa vypúšťa odsek 7, nakoľko je neaktuálny z dôvodu nového znenia § 3 písm. r). Zo zdrojov fondu sa vypustili úvery poskytnuté bankami a inými právnickými osobami.

K bodu 13

§ 5 ods. 3 sa upravuje v zmysle § 30 ods. 2 zákona, podľa ktorého za hospodárenie s prostriedkami fondu zodpovedá štatutárny orgán fondu, ktorým je riaditeľ fondu.

K bodu 14

V § 5 sa navrhuje nové znenie odseku 5 v súvislosti s úpravou aktuálnej činnosti vybranej banky podľa zákona č. 25/2006 Z.z. o verejnom obstarávaní a o zmene a doplnení niektorých zákonov.

K bodu 15

V § 5 sa vypúšťa odsek 6 z dôvodu nadbytočnosti. Podľa § 2 ods. 1 písm. c) zákona č. 291/2002 Z.z. o Štátnej pokladnici je štátny fond klientom Štátnej pokladnice a ako klient realizuje výdavky v súlade s citovaným zákonom. Skutočnosť, že Štátna pokladnica uskutočňuje prevody prostriedkov fondu vyplýva so zákona č. 291/2002 Z.z. z dôvodu, že Štátna pokladnica uskutočňuje prevody prostriedkov fondu.

K bodu 16

Upravuje sa citácia poznámky pod čiarou k odkazu 16 v súvislosti s platným zákonom č. 502/2001 Z.z. o finančnej kontrole a vnútornom audite.

K bodu 17

V § 5 ods. 7 sa upresňuje postup pri kontrole poskytnutia a použitia prostriedkov fondu v tom zmysle, že kontrolu vykonáva fond a iba v ojedinelých prípadoch požiada o spoluprácu orgány štátnej správy.

K bodu 18

V § 9 ods. 3 sa určuje nový termín predkladania žiadostí o úver, a to v priebehu kalendárneho roka bez obmedzenia k 31.10. príslušného roka.

K bodu 19

Upravuje sa citácia poznámky pod čiarou k odkazu 21 v súvislosti s platným zákonom č. 7/2005 Z.z. o konkurze a reštruktualizácii a o zmene a doplnení niektorých zákonov.

**K bodu 20**

V § 11 sa v súvislosti s vypustením odseku 5 mení nadpis pod paragrafom. Ustanovenia § 11 upravujú len kontrolu hospodárenia s prostriedkami fondu nie sankcie za porušenie finančnej disciplíny.

**K bodu 21**

V § 11 sa vypúšťa odsek 5, ktorý ustanovoval sankcie za porušenie finančnej disciplíny z dôvodu duplicity so zákonom č. 523/2004 Z.z. o rozpočtových pravidlách verejnej správy.

K bodu 22

Upravuje sa citácia poznámky pod čiarou k odkazu 22 v súvislosti s platným zákonom č. 523/2004 Z.z. o rozpočtových pravidlách verejnej správy.

K bodu 23

V súvislosti s úpravou § 11 ods. 5 sa vypúšťa poznámka pod čiarou k odkazu 24.

K bodu 24

V § 12 ods. 2 sa vypúšťa utajovanie informačného systému, okrem údajov, ktoré podliehajú ochrane.

K čl. II.

Navrhuje sa účinnosť zákona 1. mája 2007.

Bratislava 17. januára 2007

Robert Fico v.r.

predseda vlády

Slovenskej republiky

Jaroslav Izák v.r.

minister životného prostredia

Slovenskej republiky v.r.